- Nu melder virkeligheden sig. Utroligt at man kan slippe afsted med det! Sådan skriver Anders Broholm (Venstre) på sin facebookside, efter det er kommet frem, at Frederikshavn Kommune kan ende under administration af Økonomi- og Indenrigsministeriet, hvis ikke der kommer styr på økonomien. Ifølge Anders Broholm, så hænger det nuværende budget ikke sammen. - Indrøm nu at budgettet skal laves om - åbent og ærligt. Det er trods alt et demokrati vi lever i, skriver han. Frederikshavn Kommunes borgmester, Birgit Hansen (Soc.Dem.) fremlagde onsdag et brev fra ministeriet i Økonomiudvalget. I brevet kræver ministeriet, at kommunen hurtigt skal gøre rede for den økonomiske situation og forklare, hvordan problemerne med økonomien skal løses. Hvis ikke det bliver bedre, så tager ministeriet styringen over økonomien i Frederikshavn Kommune. - Pt. har vi et budget som ikke holder. Jeg siger: "Kære S, luk venstre ind i budgettet allerede for 2014 så skal vi nok hjælpe," skriver Anders Broholm på Facebook.

Referat:
Venstres Anders Broholm kritiserer budgettet i Frederikshavn Kommune, efter det er kommet frem, at Økonomi- og Indenrigsministeriet vil sætte kommunen under administration, hvis ikke der kommer styr på pengene.